বিশ্বকাপ শুরুর মাস দুয়েক আগে ৫০ ওভারি ক্রিকেটের সর্বোচ্চ আসরের ‘ডাকহর্স’ ভাবা হচ্ছিলো নিউজিল্যান্ডকে। তবে সময় যত গড়িয়েছে আলগা এই তকমাটা আস্তে আস্তে খসে পড়েছে ব্লাক ক্যাপসদের গা থেকে। এরপর বিখ্যাত হলুদ অস্ট্রেলিয়ার সাথে সাথে ২০১৫ বিশ্বকাপের অন্যতম ফেভারিট হয়ে দাঁড়ায় বিশ্বকাপের সহ-আয়োজকরা। শনিবার ক্রাইস্টচার্চে সেটাই যেন প্রমাণ করলো নিউজিল্যান্ড। হাগলি ওভালে এবারের বিশ্বকাপের প্রথম ম্যাচে শ্রীলঙ্কার বিপক্ষে ৯৮ রানের বড় জয় পেয়েছে ব্রেন্ডন ম্যাককুলাম বাহিনী। একেবারে ফেভারিটের মতোই।